钦定古今图书集成/明伦汇编/官常典/第299卷 > 谢览
## 钦定古今图书集成/明伦汇编/官常典/第299卷 > 谢览

按《梁书谢朏传》：“览字景涤，胐弟𤅢之子也。选尚齐钱
唐公主，拜驸马都尉，秘书郎，太子舍人。高祖为大司
马，召补东阁祭酒，迁相国户曹。天监元年，为中书侍
郎，掌吏部事，顷之即真。览为人美风神，善辞令，高祖
深器之。尝侍坐，受敕与侍中王暕为诗答赠，其文甚
工。高祖善之，仍使重作，复合旨，乃赐诗云：‘双文既后
进，二少实名家，岂伊尔栋隆，信乃俱国华’”以母忧去
职，服阕，除中庶子，又掌吏部郎事，寻除吏部郎，迁侍
中。览颇乐酒，因宴席与散骑常侍萧琛辞相诋毁，为
有司所奏。高祖以览年少不直，出为中权长史。顷之，
敕掌东宫管记，迁明威将军、新安太守。九年夏，山贼
吴承伯破宣城郡，馀党散入新安，叛吏鲍叙等与合，
攻没黟、歙诸县，进兵击览。览遣郡丞周兴嗣于锦沙
立坞拒战，不敌，遂弃郡奔会稽。台军平山寇，览复还
郡，左迁司徒谘议参军、仁威长史、行南徐州事、五兵
尚书，寻迁吏部尚书。览自祖至孙，三世居选部，当世
以为荣。十二年春，出为吴兴太守。中书舍人黄睦之
家居乌程，子弟专横，前太守皆折节事之。览未到郡，
睦之子弟来迎，览逐去其船，杖吏为通者。自是睦之
家杜门不出，不敢与公私门通。郡邑多劫，为东道患，
览下车肃然，一境清谧。初，齐明帝及览父𤅢、东海徐
孝嗣并为吴兴，号为明守，览皆欲过之。昔览在新安，
颇聚敛，至是遂称廉洁，时人方之王怀祖。卒于官，时
年三十七，诏赠中书令。子罕早卒。